Kas keegi veel üritab mulle selgeks teha, et loomad on toitumise suhtes ALATI targad ja ei tee mingil juhul enese jaoks ebatervislikke valikuid?  Palun, ärge enam tehke!    Täna hommikul autos vihmavarjus istudes ja naabrimeest oodates lülitasin raadio kuulamiseks süüdet näppides kogemata lähituled põlema. Meie peres on kombeks vähemalt soojal ajal koeri õues toita, talliseina ääres on selleks kohe eraldi koht ja sinna peale need esituled oma äkilise  valguse suunasid. Ja mida ma näen - orav!    Kade ma pole, talvel said pooled virumaa varesed mu penide toidulauast osa ning mis see üks orav ees või taga nüüd nuumata oleks.    Jah, nuumata.    Kui käbikuningas mööda kiviseina pakku jooksma hakkas, oli tal silmatorkavalt tõsiseid raskusi liikuma hakkamisega. Elegantsist pole mõtet rääkida, mida ei olnud, seda ei olnud. Sama lugu graatsiaga.    Esimene hüpe sai haleda lõpu koerte söötmismaja katusel selili maas ja ega  kõhulikeeramine nüüd ikka väga kergelt ka ei läinud. Hoolimata autoakna kinniolemisest, tundus mulle, et kuulen tema astmaatilist ähkimist õige mitme abitu katse jooksul end taas jalule saad.    Haige vist, vaat`et raabiesest hull...    Lõpuks ometi.  Jalul ja seina pidi üles.  Hea, et sein vastu pidas.    Rubensil oleks sellist modelli nähes hõbeniit suunurgast venima hakanud. Pekki oli ümber kere nii mehiselt, et käpad ulatusid napilt-napilt küüsipidi seinapragudest  kinni hoidma. Ei paistnud küll hasti, aga sellise vatsa korral peaks oraval nabaümbrus ammu ronimiseaegse nühkimise käigus puhta kiilakas olema. Ma eksin loodetavasti, ent mulle tundus, et karuslooma kintsudel paistis isegi masendav, vähemalt modellikspürgijaid suitsiidile õhutav kogus tselluliiti lödisevat.  Täiesti ilmselge, et loomamait ei olnud mitte esimest korda rämpstoidu kallal.    Niimodi see inimsugu maailma hukka ajabki. Lööb maha või nuumab neljakandiliseks.  Samas sai seletuse  viimasel ajal tormidega üha sagedamini murduvate pealtnäha täiesti kobedate puude ebaharilikult suur hulk.  Kurivaim, kui mina ka puude otsas roniks, poleks lahjemal langil harvesterit vajagi... või kui, siis ainult tagantjärele laasimiseks.          ***  Ahsoo: mulle peeti täna hommikul ühe noore mehe poolt vähemalt veerandtunnine jutlus teemal "sina ei pea mitte oma tervist energiajookidega rüvetama".  Kõne oli tasemel, oleks võinud kuulata ja noogutadagi, kui mitte  jutlustaja poleks roppu moodi eelmise õhtu peo ja tänahommikuse odava pläru järgi haisenud.    Maailm on imelisi tüüpe täis, jumala eest!